《碧筒饮次胡丞韵》
元代·张昱

小刺攒攒绿满茎，看揎罗袖护轻盈。
分司御史心先醉，多病相如渴又生。
银浦流云虽有态，铜盘清露寂无声。
当年欲博千金笑，故作风荷带雨倾。

作者简介：元明间庐陵人，字光弼，号一笑居士，又号可闲老人。历官江浙行省左、右司员外郎，行枢密院判官。晚居西湖寿安坊，屋破无力修理。明太祖征至京，厚赐遣还。卒年八十三。有《庐陵集》。